Simon Emil Ammitzbøll (RV), 2005-03-03:
Dette forslag er som bekendt en genfremsættelse.
Da det sidst blev behandlet, sagde den daværende radikale ordfører, fru Elisabeth Arnold, at forslaget indeholdt en hel buket ændringer, og at der naturligvis derfor ville være både tidsler og tulipaner i buketten, og sådan forholder det sig stadig.
Vi tilslutter os også forslaget vedrørende spillekasinoer, for vi støtter fuldt ud bestræbelserne på at opklare den kriminalitet, hvor det økonomiske udbytte hyppigt hvidvaskes på steder, hvor store penge omsættes, uden at det kan kontrolleres alt for nøje.
Forslaget indebærer, at kasinoerne skal opbevare data i 5 år, og at personalet kan straffes, hvis det ikke er agtpågivende.
Vi er opmærksomme på, at der har været enkelte kritiske høringssvar, der giver udtryk for bekymring over, at personalet vil kunne få svært ved at gennemskue, hvad manglende agtpågivenhed indebærer.
Derfor vil Det Radikale Venstre opfordre til, at vi under udvalgsarbejdet får belyst, om der kan udarbejdes retningslinjer for personalet.
I princippet er vi fuldstændig enige i, at det er godt at sætte ind på dette område med længere opbevaring af data, og vi er også opmærksomme på den sproglige opstramning af formuleringen i det oprindelige forslag, for så vidt angår personalet.
Det Radikale Venstre er også positive over for de mere ensartede regler for berigelseskriminalitet med offentlige midler.
Det er en klar forbedring, at der ikke sker forskellig strafferetslig behandling, alt efter hvilken offentlig kasse der er tale om.
Den nødvendige følge- og parallellovgivning er, så vidt vi kan se, ikke på plads, og derfor glæder vi os til at høre ministeren – enten her eller i Folketingets Retsudvalg – om det ikke kan bekymre lidt, at den nødvendige følgelovgivning ikke er helt på plads, så lovforslaget kan få effekt, samtidig med at det træder i kraft.
Ellers bliver det vel ren symbollovgivning.
Endelig er der strafskærpelsen til 8 års fængsel.
Jeg vil godt sige, at Det Radikale Venstre påtænker at støtte det samlede lovforslag, men vi er bestemt ikke tilhængere af strafskærpelsen, og flere af høringssvarene siger også, at strafskærpelsen ikke vil have nogen effekt.
Vi har gang på gang i de senere år måtte lægge øre til, at det strider mod almindelig retsfølelse, at voldsforbrydelser straffes mildere end økonomiske forbrydelser.
VK-regeringen har gennemført kraftige forhøjelser af strafferammerne for stort set alle voldsforbrydelser, men nu strammes strafferammen for økonomiske forbrydelser, så den tidligere ønskede forskel i strafniveauet mellem økonomiske forbrydelser og voldsforbrydelser forsvinder altså.
Og hvad bliver det næste?
Skal vi høre et hylekor om strengere straffe for legemsbeskadigende forbrydelser, fordi det ikke kan være rigtigt, at der ikke er større forskel mellem straffene for voldsforbrydelser og økonomiske forbrydelser?
Så kan vi jo starte helt forfra, og så vil argumentationen gå i ring igen og igen.
Det Radikale Venstre vil opfordre justitsministeren til nøje at genoverveje den del af forslaget.
Sluttelig vil jeg endnu en gang gerne understrege, at vi synes, det er lidt af en uskik med disse samleforslag.
Men alt i alt vil vi gerne give forslaget en positiv behandling i udvalget på nær punktet om de højere strafferammer.